CELEX: 52020PC0781
Language: sk
Date: 2020-11-26
Title: Návrh ROZHODNUTIE RADY o pozícii, ktorá sa má zaujať v mene Európskej únie v ministerskej rade Energetického spoločenstva a v stálej skupine Energetického spoločenstva na vysokej úrovni (Tivat, Čierna Hora, 16. a 17. decembra 2020)

EURÓPSKA KOMISIA
            V Bruseli26. 11. 2020
            COM(2020) 781 final
            2020/0346(NLE)
            Návrh
            ROZHODNUTIE RADY
            o pozícii, ktorá sa má zaujať v mene Európskej únie v ministerskej rade Energetického spoločenstva a v stálej skupine Energetického spoločenstva na vysokej úrovni (Tivat, Čierna Hora, 16. a 17. decembra 2020)
            
               
         
         
            
               DÔVODOVÁ SPRÁVA
            
            
               1.Predmet návrhu
            
            
               Tento návrh sa týka rozhodnutia, ktorým sa stanovuje pozícia, ktorá sa má zaujať v mene Únie v ministerskej rade Energetického spoločenstva a v stálej skupine Energetického spoločenstva na vysokej úrovni (ďalej len „stála skupina na vysokej úrovni“) v súvislosti s viacerými aktmi s právnymi účinkami na EÚ v zmysle článku 218 ods. 9 ZFEÚ, ktoré tieto dva orgány plánujú prijať 16. a 17. decembra 2020. Zahŕňa okrem toho aj body programu ministerskej rady, ktoré nepatria do rozsahu pôsobnosti článku 218 ods. 9 ZFEÚ, niektoré body si však vyžadujú politickú podporu zo strany Rady (o túto podporu sa bude žiadať osobitne).
            
            
               2.Kontext návrhu
            
            
               2.1.Zmluva o Energetickom spoločenstve
            
            
               Cieľom Zmluvy o Energetickom spoločenstve je vytvoriť stabilný regulačný a trhový rámec, ako aj jednotný regulačný priestor pre obchod v oblasti sieťovej energie vykonávaním dohodnutých častí acquis Únie o energetike stranami, ktoré nie sú členmi EÚ. Dohoda nadobudla platnosť 1. júla 2006. Európska únia je jednou zo strán Zmluvy o Energetickom spoločenstve.
                  1
                V Zmluve o Energetickom spoločenstve sa strany, ktoré nie sú členmi EÚ, nazývajú „zmluvné strany“.
            
            
               2.2.Ministerská rada Energetického spoločenstva a stála skupina Energetického spoločenstva na vysokej úrovni
            
            
               Ministerská rada zabezpečuje plnenie cieľov stanovených v Zmluve o Energetickom spoločenstve. Stanovuje všeobecné politické usmernenia, prijíma opatrenia a procedurálne akty. Každá strana má jeden hlas a ministerská rada rozhoduje na základe rôznych hlasovacích pravidiel v závislosti od predmetu hlasovania. EÚ je jednou z deviatich strán a má jeden hlas, aj v závislosti od dotknutého predmetu.
            
            
               Hlasovanie na základe jednomyseľnosti sa uplatňuje v prípade pripravovaných aktov uvedených v oddiele 2.3 bodoch 2.3.1 a 2.3.2 (článok 100 Zmluvy o Energetickom spoločenstve) a bode 2.3.5 (článok 92 ods. 1 Zmluvy o Energetickom spoločenstve).
            
            
               Pokiaľ ide o pripravované akty uvedené v oddiele 2.3 bode 2.3.3 a v oddiele 2.4 bode 4 (článok 82 a článok 83 Zmluvy o Energetickom spoločenstve), uplatňuje sa dvojtretinová väčšina.
            
            
               Hlasovanie na základe pravidla jednoduchej väčšiny sa uplatňuje v prípade pripravovaných aktov uvedených v oddiele 2.3 bode 2.3.4 [článok 91 ods. 1 písm. a) Zmluvy o Energetickom spoločenstve].
            
            
               Pokiaľ ide o pripravovaný akt uvedený v oddiele 2.3 bode 2.3.6, ministerská rada vymenúva členov poradného výboru na základe konsenzu.
            
            
               Pokiaľ ide o pripravovaný akt uvedený v oddiele 2.4 bodoch 1, 2 a 3, ministerská rada prijíma rozhodnutie na základe konsenzu.
            
            
               Stála skupina na vysokej úrovni je dôležitým podporným orgánom ministerskej rady. Ak ju na to splnomocní ministerská rada, môže okrem iného prijímať opatrenia. EÚ je v stálej skupine Energetického spoločenstva na vysokej úrovni zastúpená a má jeden hlas.
            
            
               V článku 47 Zmluvy o Energetickom spoločenstve sa uvádza: „Ministerská rada zabezpečí, že sa budú plniť ciele stanovené v tejto zmluve. Ministerská rada: […] b) prijíma opatrenia […]“.
            
            
               Pokiaľ ide o pripravovaný akt uvedený v oddiele 2.3 bode 7, stála skupina na vysokej úrovni hlasuje dvojtretinovou väčšinou odovzdaných hlasov.
            
            
            
               2.3.Pripravované akty ministerskej rady a stálej skupiny na vysokej úrovni
            
            
               Ministerská rada (17. decembra 2020) a stála skupina na vysokej úrovni (16. decembra 2020) prijmú, každá osve, viaceré akty.
            
         
         
            
               Tento návrh rozhodnutia podľa článku 218 ods. 9 ZFEÚ sa týka pozície, ktorá sa má zaujať v mene Únie, pokiaľ ide o tieto pripravované akty ministerskej rady:
            
            
            
               2.3.1. rozhodnutie 2020/…/MC-EnC o vykonávaní nariadenia Komisie (EÚ) 2019/2146 z 26. novembra 2019, ktorým sa mení nariadenie Európskeho parlamentu a Rady (ES) č. 1999/2008 o energetickej štatistike, pokiaľ ide o vykonávanie aktualizácií ročnej, mesačnej a krátkodobej mesačnej energetickej štatistiky
            
            
               2.3.2. rozhodnutie 2020/…/MC-EnC o vykonávaní vykonávacieho nariadenia Komisie (EÚ) 2019/803 zo 17. mája 2019 o technických požiadavkách týkajúcich sa obsahu správ o kvalite európskej štatistiky cien zemného plynu a elektriny podľa nariadenia Európskeho parlamentu a Rady (EÚ) 2016/1952
            
            
               2.3.3. rozhodnutie 2020/…/MC-EnC o vytvorení zoznamu projektov v záujme Energetického spoločenstva
            
            
               2.3.4. rozhodnutia podľa článku 91 ods. 1 Zmluvy o Energetickom spoločenstve, ktorými sa určuje existencia porušenia Zmluvy o Energetickom spoločenstve v týchto veciach:
            
            
               a)rozhodnutie 2020/…/MC-EnC o nedodržaní Zmluvy o Energetickom spoločenstve zo strany Srbska vo veci ECS-13/17;
            
            
               b)rozhodnutie 2020/…/MC-EnC o nedodržaní Zmluvy o Energetickom spoločenstve zo strany Bosny a Hercegoviny vo veci ECS-10/18.
            
            
               2.3.5. rozhodnutia podľa článku 92 ods. 1 Zmluvy o Energetickom spoločenstve:
            
            
               a)rozhodnutie 2020/…/MC-EnC o prijatí opatrení v reakcii na vážne a dlhodobé porušenia zo strany Bosny a Hercegoviny v zmysle článku 92 ods. 1 Zmluvy o Energetickom spoločenstve vo veciach ECS-8/11S, ECS-2/13S a ECS-6/16S;
            
            
               b)rozhodnutie 2020/…/MC-EnC o konštatovaní vážneho a dlhodobého porušovania právnych predpisov proti Ukrajine v zmysle článku 92 ods. 1 Zmluvy o Energetickom spoločenstve vo veci ECS-1/18S;
            
            
               c) rozhodnutie 2020/…/MC-EnC o konštatovaní vážneho a dlhodobého porušovania právnych predpisov proti Srbsku v zmysle článku 92 ods. 1 Zmluvy o Energetickom spoločenstve vo veci ECS-10/17S.
            
            
               2.3.6. Vymenovanie členov poradného výboru v súlade s článkom 32 ods. 3 procedurálneho aktu č. 2008/01/MC-EnC o rokovacom poriadku na riešenie sporov, zmeneného procedurálnym aktom 2015/04/MC-EnC.
            
            
            
               Tento návrh rozhodnutia podľa článku 218 ods. 9 ZFEÚ sa týka pozície, ktorá sa má zaujať v mene Únie, pokiaľ ide o tieto pripravované akty stálej skupiny na vysokej úrovni:
            
            
               2.3.7. Procedurálny akt, ktorým sa mení procedurálny akt stálej skupiny Energetického spoločenstva na vysokej úrovni č. 01/2011 PHLG-EnC z 23. marca 2011, ktorým sa stanovujú pravidlá arbitrážneho konania v personálnych záležitostiach podľa článku 14 služobného poriadku Energetického spoločenstva.
            
            
               Účelom pripravovaných aktov ministerskej rady a stálej skupiny na vysokej úrovni (ďalej spolu len „pripravované akty“) je uľahčiť plnenie cieľov Zmluvy o Energetickom spoločenstve a fungovanie sekretariátu Energetického spoločenstva (ďalej len „sekretariát“) vo Viedni, ktorý, okrem iného, poskytuje administratívnu pomoc ministerskej rade.
            
            
            
               2.4.Ďalšie body programu
            
            
               Z dôvodu úplnosti sa poznamenáva, že okrem pripravovaných aktov bude na programe zasadnutí ministerskej rady a stálej skupiny na vysokej úrovni viacero ďalších bodov. K týmto bodom má Komisia v úmysle vyjadriť tieto pozície v mene Únie:
            
         
         
            
            
               1.Všeobecné politické usmernenia z roku 2020 o cieľoch v oblasti klimatickej neutrality do roku 2030 pre Energetické spoločenstvo a jeho zmluvné strany
            
            
               Jedným z hlavných cieľov Zmluvy o Energetickom spoločenstve je vytvorenie integrovaného a udržateľného celoeurópskeho trhu s energiou založeného na stabilnom regulačnom a trhovom rámci, ktorý priťahuje investície potrebné na hospodársky rozvoj a sociálnu stabilitu, zlepšuje environmentálnu situáciu a takisto podporuje aj využívanie energie z obnoviteľných zdrojov. Keďže energetický sektor je jedným z hlavných faktorov, ktoré prispievajú k emisiám skleníkových plynov, a so zreteľom na silné väzby medzi energetickou politikou a klímou, je dôležité posilniť politický rámec v oblasti energetickej efektívnosti, energie z obnoviteľných zdrojov a emisií skleníkových plynov v Energetickom spoločenstve.
            
            
               Ministerská rada Energetického spoločenstva prijala odporúčanie 2016/02/MC-EnC týkajúce sa prípravy na vykonávanie nariadenia (EÚ) č. 525/2013 o mechanizme monitorovania a nahlasovania emisií skleníkových plynov a odporúčanie 2018/01/MC-EnC o príprave vypracovania integrovaných národných plánov v oblasti energetiky a klímy zmluvnými stranami Energetického spoločenstva.
            
            
               Prijala sa smernica o obnoviteľných zdrojoch energie z roku 2009 a smernica o energetickej efektívnosti z roku 2012, ktoré sa stali súčasťou právneho poriadku Energetického spoločenstva prostredníctvom rozhodnutí ministerskej rady vrátane cieľa do roku 2020 pre Energetické spoločenstvo ako celok, ktorým je dosiahnutie energetickej efektívnosti (vo vzťahu k primárnej energetickej spotrebe, ako aj vo vzťahu ku konečnej spotrebe energie), a osobitných cieľov do roku 2020 pre každú zmluvnú stranu v oblasti energie z obnoviteľných zdrojov.
            
            
               V novembri 2018 prijala ministerská rada všeobecné politické usmernenia o cieľoch pre zmluvné strany Energetického spoločenstva do roku 2030. Tieto usmernenia predstavovali politický konsenzus o stanovení troch osobitných cieľov v oblasti energetiky a klímy do roku 2030: cieľa týkajúceho sa energetickej efektívnosti, cieľa týkajúceho sa príspevku energie z obnoviteľných zdrojov a cieľa zníženia emisií skleníkových plynov. Uvedené ciele by mali byť v súlade s cieľmi EÚ do roku 2030, mali by predstavovať rovnakú mieru ambície zmluvných strán a zohľadňovať príslušné sociálno-ekonomické rozdiely, technologický vývoj a Parížsku dohodu o zmene klímy.
            
            
               Politické dohody Rady Európskej únie a Európskeho parlamentu v roku 2018 a na začiatku roka 2019 umožnili, aby všetky pravidlá zavedené prostredníctvom balíka opatrení v oblasti čistej energie pre všetkých Európanov boli účinné od júna 2019. Tri ciele v oblasti energetiky a klímy do roku 2030 (znížiť aspoň o 40 % emisie skleníkových plynov v porovnaní s rokom 1990, zvýšiť energetickú efektívnosť aspoň o 32,5 % a zvýšiť využitie energie z obnoviteľných zdrojov aspoň na 32 %) sú v plnej miere zakotvené v právnych predpisoch EÚ, revízia týchto cieľov smerom nahor však bude navrhnutá v roku 2021 na základe návrhu Komisie zo 17. septembra 2020 na zníženie emisií skleníkových plynov v EÚ do roku 2030 najmenej o 55 % v porovnaní s úrovňami z roku 1990.
            
            
               Po prijatí odporúčania 2018/01/MC-EnC a so zreteľom na záväzky zmluvných strán v rámci procesu pristúpenia k EÚ a na ich záväzky v rámci Rámcového dohovoru Organizácie Spojených národov o zmene klímy (UNFCCC) a Parížskej dohody spolu s príslušnými vnútroštátnymi stanovenými príspevkami (NDC) bude ministerská rada Energetického spoločenstva 17. decembra 2020 ďalej rokovať o cieľoch v oblasti energetickej efektívnosti, obnoviteľných zdrojov energie a znižovania emisií skleníkových plynov do roku 2030, ktoré sú rovnako ambiciózne ako ciele stanovené do roku 2030 v Európskej únii a sú v súlade s vyššími ambíciami EÚ uvedenými v zmene k navrhovanému európskemu právnemu predpisu v oblasti klímy s cieľom zahrnúť cieľ zníženia emisií do roku 2030 najmenej o 55 % ako odrazový mostík k cieľu klimatickej neutrality do roku 2050.
            
            
               Návrh všeobecných politických usmernení z roku 2020 týkajúci sa cieľov na obdobie do roku 2030 a oblasti klimatickej neutrality pre Energetické spoločenstvo a jeho zmluvné strany bude predstavovať politický konsenzus dosiahnutý v ministerskej rade a poskytne politické usmernenia pre ich formuláciu.
            
            
               Komisia plánuje v mene Európskej únie podporiť prijatie návrhu všeobecných politických usmernení z roku 2020. Menšie zmeny v návrhu všeobecných politických usmernení z roku 2020 môže odsúhlasiť na základe pripomienok zmluvných strán Energetického spoločenstva pred zasadnutím ministerskej rady alebo po ňom Komisia bez toho, aby bolo nutné ďalšie rozhodnutie Rady.
            
            
            
               2.Výročná správa o činnostiach Energetického spoločenstva za obdobie 2019 až 2020
            
            
               V mene Európskej únie plánuje Komisia podporiť prijatie výročnej správy za obdobie 2019 – 2020.
            
            
            
               3.Finančné absolutórium riaditeľovi za rok 2019 na základe audítorskej správy za rok končiaci sa 31. decembra 2019, vyhlásenia audítorov o vierohodnosti a správy rozpočtového výboru
            
            
               V mene Európskej únie má Komisia v úmysle podporiť prijatie rozhodnutia 2020/1/MC-EnC o finančnom absolutóriu riaditeľa sekretariátu Energetického spoločenstva za rok 2019.
            
            
            
               4.Odporúčanie 2020/1/MC-EnC týkajúce sa projektov v spoločnom záujme medzi zmluvnými stranami a členskými štátmi Európskej únie
            
            
                  Ministerská rada Energetického spoločenstva prijala 16. októbra 2015 rozhodnutie o vykonávaní nariadenia Európskeho parlamentu a Rady (EÚ) č. 347/2013 o usmerneniach pre transeurópsku energetickú infraštruktúru.
                  2
                Cieľom tohto opatrenia bolo vytvoriť právny rámec pre prioritizáciu kľúčových projektov energetickej infraštruktúry medzi zmluvnými stranami, ako aj medzi zmluvnými stranami a členskými štátmi EÚ.
            
            
                  V nariadení (EÚ) č. 347/2013, ako bolo prijaté v Energetickom spoločenstve, sa stanovuje komplexný rámec na zjednodušenie postupov zmluvných strán týkajúcich sa vydávania povolení, regulácie a rozdeľovania nákladov. Od ministerskej rady sa v ňom okrem toho vyžaduje, aby na základe niekoľkých kritérií prijala podľa hlavy III Zmluvy o Energetickom spoločenstve rozhodnutie o vytvorení zoznamu prioritných projektov infraštruktúry, takzvaných projektov v záujme Energetického spoločenstva (ďalej len „PECI“). Takisto sa v ňom poskytuje možnosť uplatňovať jeho ustanovenia aj na projekty spoločného záujmu (ďalej len „PMI“), teda na projekty, ktoré dva susediace štáty (zmluvná strana na jednej strane a členský štát na strane druhej) síce považujú za dôležité, nemajú však právny štatút projektov PECI. Konečný termín na transpozíciu hlavných ustanovení nariadenia a termín na vytvorenie zoznamu projektov PECI bol 31. december 2016.
            
         
         
            
                  Podľa ustanovení nariadenia (EÚ) č. 347/2013, ako boli prijaté v Energetickom spoločenstve, boli s cieľom vypracovať zoznam projektov PECI a zoznam projektov PMI zriadené dve pracovné skupiny. Projekty predložené navrhovateľmi projektov boli predmetom verejnej konzultácie, ktorú otvoril sekretariát Energetického spoločenstva 30. marca 2020. V priebehu roka 2020 boli projekty posúdené z hľadiska ich oprávnenosti získať štatút projektov PECI a PMI.
            
            
               Bola vykonaná analýza nákladov a prínosov každého projektu, z ktorej vyplynulo poradie projektov založené na špecifických výsledkoch týkajúcich sa úrovne plnenia jednotlivých kritérií. Po ukončení procesu bol stálej skupine na vysokej úrovni (PHLG) na základe konsenzu predložený návrh predbežného zoznamu projektov PMI, ktorý bol schválený 16. júla 2020. Po získaní kladného stanoviska regulačného výboru Energetického spoločenstva, ktoré bolo prijaté 28. júla 2020, musí konečný zoznam projektov PMI schváliť ministerská rada 17. decembra 2020.
            
            
               Zoznam projektov PMI je platný dva roky od dátumu jeho prijatia a obmedzuje sa na rámec nariadenia (EÚ) č. 347/2013. V každej budúcej aktualizácii tohto zoznamu v rámci Energetického spoločenstva by sa mal náležite zohľadniť vývoj na úrovni EÚ a Energetického spoločenstva, najmä pokiaľ ide o ciele do roku 2030 a znižovanie emisií skleníkových plynov, ako aj budúca revízia nariadenia (EÚ) č. 347/2013.
            
            
               Pozíciou, ktorá sa má zaujať v mene Únie v ministerskej rade, by malo byť schválenie návrhu odporúčania.
            
            
               Komisia sa v prípade potreby bude usilovať o podporu zo strany Rady.
            
            
               3.Pozícia, ktorá sa má zaujať v mene Únie
            
            
               3.1.Pripravované akty ministerskej rady
            
            
            
               3.1.1.Rozhodnutie 2020/…/MC-EnC o vykonávaní nariadenia Komisie (EÚ) 2019/2146 z 26. novembra 2019, ktorým sa mení nariadenie Európskeho parlamentu a Rady (ES) č. 1999/2008 o energetickej štatistike, pokiaľ ide o vykonávanie aktualizácií ročnej, mesačnej a krátkodobej mesačnej energetickej štatistiky
            
            
               Komisia identifikovala viacero aspektov energetickej štatistiky zostavenej v zmysle nariadenia (ES) č. 1099/2008, ktoré bolo treba aktualizovať a následne boli upravené v nariadení (EÚ) 2019/2146. Tieto zmeny sa týkajú najmä podrobnejšieho členenia štatistiky o konečnej energetickej spotrebe v priemysle, koncepčných úprav definícií pri obchode so zemným plynom v záujme konzistentnosti, zavedenia povinného vykazovania určitých položiek a lepšieho zabezpečenia včasného zberu mesačných údajov v sektore uhlia a elektriny. Na účely primeraného zhromažďovania štatistických údajov na území zmluvných strán Energetického spoločenstva je vhodné, aby sa nariadenie (EÚ) 2019/2146 preto transponovalo do acquis Energetického spoločenstva.
            
            
               Komisia plánuje v mene Európskej únie podporiť prijatie rozhodnutia.
            
            
            
               3.1.2.Rozhodnutie 2020/…/MC-EnC o vykonávaní vykonávacieho nariadenia Komisie (EÚ) 2019/803 zo 17. mája 2019 o technických požiadavkách týkajúcich sa obsahu správ o kvalite európskej štatistiky cien zemného plynu a elektriny podľa nariadenia Európskeho parlamentu a Rady (EÚ) 2016/1952
            
            
               Nariadením (EÚ) 2016/1952 sa stanovuje rámec na tvorbu porovnateľnej európskej štatistiky cien zemného plynu a elektriny. Podľa tohto nariadenia členské štáty každé tri roky predkladajú Komisii (Eurostatu) štandardné správy o kvalite údajov. Uvedené správy musia obsahovať informácie o rozsahu a zbere údajov, kritériách pre výpočet, o metodike a použitých zdrojoch údajov, ako aj o všetkých ich zmenách. Na účely primeraného zhromažďovania štatistických údajov na území zmluvných strán Energetického spoločenstva je vhodné, aby sa nariadenie (EÚ) 2016/1952 transponovalo do acquis Energetického spoločenstva.
            
            
               Komisia plánuje v mene Európskej únie podporiť prijatie rozhodnutia.
            
            
            
               3.1.3. Rozhodnutie 2020/…/MC-EnC o vytvorení zoznamu projektov v záujme Energetického spoločenstva
            
            
                  Ministerská rada Energetického spoločenstva prijala 16. októbra 2015 rozhodnutie o vykonávaní nariadenia Európskeho parlamentu a Rady (EÚ) č. 347/2013 o usmerneniach pre transeurópsku energetickú infraštruktúru.
                  3
                Cieľom tohto opatrenia bolo vytvoriť právny rámec pre prioritizáciu kľúčových projektov energetickej infraštruktúry medzi zmluvnými stranami, ako aj medzi zmluvnými stranami a členskými štátmi EÚ.
            
            
                  V nariadení (EÚ) č. 347/2013, ako bolo prijaté v Energetickom spoločenstve, sa stanovuje komplexný rámec na zjednodušenie postupov zmluvných strán týkajúcich sa vydávania povolení, regulácie a rozdeľovania nákladov. Od ministerskej rady sa v ňom okrem toho vyžaduje, aby na základe niekoľkých kritérií prijala podľa hlavy III Zmluvy o Energetickom spoločenstve rozhodnutie o vytvorení zoznamu prioritných projektov infraštruktúry, takzvaných projektov v záujme Energetického spoločenstva (ďalej len „PECI“). Konečný termín na transpozíciu hlavných ustanovení nariadenia a termín na vytvorenie prvého zoznamu projektov PECI bol 31. december 2016. Zoznam sa aktualizuje každé dva roky.
            
            
                  Podľa ustanovení nariadenia (EÚ) č. 347/2013, ako boli prijaté v Energetickom spoločenstve, boli s cieľom vypracovať zoznam projektov PECI zriadené dve pracovné skupiny. Projekty predložené navrhovateľmi projektov boli predmetom verejnej konzultácie, ktorú otvoril sekretariát Energetického spoločenstva 30. marca 2020. V priebehu roka 2020 boli projekty posúdené z hľadiska ich oprávnenosti získať štatút projektov PECI. Bola vykonaná analýza nákladov a prínosov každého projektu, z ktorej vyplynulo poradie projektov založené na špecifických výsledkoch týkajúcich sa úrovne plnenia jednotlivých kritérií. Po ukončení procesu bol stálej skupine na vysokej úrovni (PHLG) na základe konsenzu predložený návrh predbežného zoznamu projektov PECI, ktorý bol schválený 16. júla 2020. Po získaní kladného stanoviska regulačného výboru Energetického spoločenstva 28. júla 2020 musí konečný zoznam projektov PECI schváliť ministerská rada 17. decembra 2020.
            
         
         
            
               Zoznam projektov PECI je platný dva roky od dátumu jeho prijatia a obmedzuje sa na rámec nariadenia (EÚ) č. 347/2013. V každej budúcej aktualizácii tohto zoznamu v rámci Energetického spoločenstva by sa mal náležite zohľadniť vývoj na úrovni EÚ a Energetického spoločenstva, najmä pokiaľ ide o ciele do roku 2030 a znižovanie emisií skleníkových plynov, ako aj budúca revízia nariadenia (EÚ) č. 347/2013.
            
            
                  Pozíciou, ktorá sa má prijať v mene Únie v ministerskej rade, by mala byť podpora prijatia rozhodnutia.
            
            
            
               3.1.4.  Rozhodnutia podľa článku 91 ods. 1 Zmluvy o Energetickom spoločenstve, ktorými sa určuje existencia porušenia Zmluvy o Energetickom spoločenstve v týchto veciach:
            
            
               Postupy riešenia sporov sa stanovujú v hlave III kapitole 1 a v hlave IV kapitole 1 rokovacieho poriadku na riešenie sporov v rámci zmluvy.
                  4
               
            
            
               a)Rozhodnutie 2020/…/MC-EnC o nedodržaní Zmluvy o Energetickom spoločenstve zo strany Srbska vo veci ECS-13/17
            
            
               Ako rozhodol Súdny dvor Európskej únie, prístup tretích strán do prenosových sústav je „jedným zo zásadných opatrení“
                  5
               , ktoré musia zmluvné strany realizovať s cieľom splniť svoje záväzky vyplývajúce zo Zmluvy o Energetickom spoločenstve. Podľa článku 32 ods. 1 smernice o plyne zmluvné strany zabezpečia zavedenie systému pre prístup tretích strán do prepravnej siete zemného plynu pre všetkých používateľov siete, a to na základe uverejnených taríf uplatňovaných objektívne a bez diskriminácie. V článku 16 ods. 1 a 2 nariadenia o plyne sa prevádzkovateľom prepravnej siete ukladá povinnosť sprístupniť účastníkom trhu maximálnu kapacitu vo všetkých príslušných bodoch, pričom sa zohľadní integrita sústavy a efektívna prevádzka siete, a povinnosť zaviesť a uverejniť nediskriminačné a transparentné mechanizmy prideľovania kapacity. Podľa článku 18 ods. 3 nariadenia o plyne v spojení s bodom 3.2 ods. 1 písm. a) prílohy I k uvedenému nariadeniu príslušné body zahŕňajú všetky miesta vstupu do prepravnej siete pre zemný plyn prevádzkovanej prevádzkovateľom prepravnej siete a miesta výstupu z nej. Povinnosti týkajúce sa prístupu tretích strán do prepravnej siete zemného plynu vyplývajúce z acquis Energetického spoločenstva boli transponované do srbského vnútroštátneho práva prostredníctvom zákona o energetike a prevádzkovateľ prepravnej siete ich musí vykonávať v súlade s pravidlami.
            
            
               Sekretariát Energetického spoločenstva sa domnieva, že spoločnosť Srbijagas, t. j. spoločnosť, ktorá v súčasnosti pôsobí ako prevádzkovateľ prepravnej siete zemného plynu v Srbskej republike a ktorá má na starosti všetky miesta vstupu do srbskej prepravnej siete zemného plynu a výstupu z nej, si nesplnila tieto záväzky, keď jednostranne vylúčila cezhraničné prepravné kapacity zemného plynu na vstupnom bode Horgoš z otvorených postupov prideľovania kapacity, a teda nezabezpečila prístup tretej strany na tomto príslušnom vstupnom bode. ECS okrem toho konštatuje, že srbské orgány príslušné na presadzovanie príslušných povinností si tieto povinnosti v skutočnosti neplnia.
            
            
               Sekretariát Energetického spoločenstva predbežne dospel k záveru, že v dôsledku toho, že spoločnosť Srbijagas neodôvodnene vylúčila vstupný bod Horgoš z neobmedzeného a nediskriminačného prístupu tretích strán a z otvorených postupov prideľovania kapacity, Srbská republika porušuje článok 32 smernice 2009/73/ES a článok 16 nariadenia (ES) č. 715/2009, a preto si neplní svoje povinnosti podľa článkov 6, 10 a 11 Zmluvy o Energetickom spoločenstve. Sekretariát Energetického spoločenstva preto predložil ministerskej rade odôvodnenú žiadosť.
            
            
               Vzhľadom na skutočnosti a argumenty uvedené v odôvodnenej žiadosti by malo byť pozíciou, ktorá sa má zaujať v mene Únie v ministerskej rade, schválenie rozhodnutia, ktorým sa určuje existencia porušenia vo veci ECS-13/17, a to za predpokladu, že poradný výbor Energetického spoločenstva včas vydá stanovisko podporujúce zistenia sekretariátu Energetického spoločenstva, teda pred zasadnutím ministerskej rady.
            
            
               Toto schválenie by sa okrem toho malo uskutočniť pod podmienkou, že odôvodnenie v odôvodnenej žiadosti sa zmení tak, že sa odstráni obiter dictum v jej bode 71, v ktorom sa odkazuje na možné zneužitie dominantného postavenia. Toto obiter dictum nie je relevantné pre konštatovanie existencie porušenia v danom prípade a vyvoláva riziko vytvorenia právnej neistoty.
            
            
               b) Rozhodnutie 2020/…/MC-EnC o nedodržaní Zmluvy zo strany Bosny a Hercegoviny vo veci ECS-10/18
            
            
               Článok 18 ods. 1 písm. c) Zmluvy o Energetickom spoločenstve obsahuje zákaz štátnej pomoci, ktorý sa podľa článku 19 zmluvy vzťahuje aj na štátne podniky a podniky, ktorým boli udelené osobitné alebo výlučné práva. V týchto ustanoveniach spolu s článkom 6 zmluvy sa vyžaduje, aby zmluvné strany do svojich vnútroštátnych právnych systémov zaviedli príslušný zákaz štátnej pomoci a zabezpečili jeho presadzovanie.
            
            
               Sekretariát Energetického spoločenstva predbežne zistil, že Rada pre štátnu pomoc Bosny a Hercegoviny nesprávne rozhodla, že záruka vydaná Federáciou Bosny a Hercegoviny v prospech Export-Import Bank of China na zabezpečenie pôžičky spoločnosti poskytujúcej verejné služby Elektroprivreda Bosne i Hercegovine na projekt Tuzla 7 nepredstavuje štátnu pomoc v zmysle článku 18 ods. 1 písm. c) Zmluvy o Energetickom spoločenstve. Sekretariát posúdil rozhodnutie Rady pre štátnu pomoc z hľadiska jeho súladu s vymedzením štátnej pomoci podľa článku 107 ods. 1 ZFEÚ, ktoré zahŕňa tieto prvky: (1) podniku je poskytnutá výhoda, (2) štátom zo štátnych prostriedkov, (3) ktorá zvýhodňuje určité podniky alebo určité energetické zdroje, (4) môže narušiť hospodársku súťaž a (5) môže ovplyvniť obchod v oblasti sieťovej energie medzi zmluvnými stranami. Sekretariát predbežne dospel k záveru, že rozhodnutie Rady pre štátnu pomoc nie je v súlade s vymedzením štátnej pomoci a verejná záruka predstavuje štátnu pomoc. Keďže Rada pre štátnu pomoc je štátnym orgánom, jej konanie možno pripísať Bosne a Hercegovine, ktorá si tak neplní povinnosti, ktoré jej vyplývajú z článku 18 Zmluvy o Energetickom spoločenstve. Sekretariát Energetického spoločenstva predložil ministerskej rade odôvodnenú žiadosť o vyhlásenie nesplnenia povinností zo strany Bosny a Hercegoviny podľa článku 18 Zmluvy o Energetickom spoločenstve.
            
            
               Vzhľadom na skutočnosti a argumenty uvedené v odôvodnenej žiadosti by malo byť pozíciou, ktorá sa má zaujať v mene Únie v ministerskej rade, schválenie rozhodnutia, ktorým sa určuje existencia porušenia vo veci ECS-10/18, a to po tom, čo poradný výbor Energetického spoločenstva po pojednávaní 9. decembra 2020 vydá stanovisko podporujúce zistenia sekretariátu Energetického spoločenstva a na základe nového vývoja vo veci.
            
            
            
               3.1.5.Rozhodnutia podľa článku 92 ods. 1 Zmluvy o Energetickom spoločenstve:
            
            
               a)Rozhodnutie o prijatí opatrení v reakcii na vážne a dlhodobé porušenia zo strany Bosny a Hercegoviny v zmysle článku 92 ods. 1 Zmluvy o Energetickom spoločenstve vo veciach ECS-8/11S, ECS-2/13S a ECS-6/16S
            
            
               i)Uloženie opatrení Bosne a Hercegovine podľa článku 92 ods. 1 Zmluvy o Energetickom spoločenstve vo veci ECS-8/11S
            
            
               Ministerská rada prijala 16. októbra 2015 rozhodnutie 2015/10/MC-EnC, v ktorom konštatovala, že Bosna a Hercegovina nevykonala rozhodnutia ministerskej rady 2013/04/MC-EnC a 2014/04/MC-EnC vo veci ECS-8/11 súvisiacej s neplnením si povinností Bosny a Hercegoviny podľa druhého energetického balíka (plyn), a nenapravila teda vážne a dlhodobé porušenia právnych predpisov, ktoré boli identifikované v týchto rozhodnutiach. Neplnenie si povinností sa v tom čase vzťahovalo na chýbajúci regulačný subjekt s právomocami na štátnej úrovni, regulačný subjekt zodpovedný za plyn vo Federácii Bosny a Hercegoviny, na nedostatok riadneho právneho, funkčného a účtovného oddelenia v oboch subjektoch, nedostatok správne stanovených a zverejnených sieťových taríf, problémy spojené s výnimkami pre novú infraštruktúru, nedostatočné otvorenie trhu a netransponovanie ustanovení vtedajšieho nariadenia o plyne (ES) č. 1775/2005 a vtedajšej smernice o bezpečnosti dodávok 2004/67/ES. Ministerská rada prijala podľa článku 92 Zmluvy o Energetickom spoločenstve tieto opatrenia:
            
         
         
            
               ·Pozastavilo sa právo Bosny a Hercegoviny na účasť na hlasovaní o opatreniach a procedurálnych aktoch prijímaných podľa hlavy V kapitoly VI (v súvislosti s rozpočtom) zmluvy a od sekretariátu Energetického spoločenstva sa požadovalo pozastavenie uplatňovania jeho pravidiel vyplácania náhrad zástupcom Bosny a Hercegoviny na všetkých zasadnutiach organizovaných Energetickým spoločenstvom.
            
            
               Účinok opatrení podľa článku 92 bol obmedzený na jeden rok a pozastavený od októbra 2016 do 31. marca 2017, aby sa Bosne a Hercegovine umožnilo vykonávať „Dohodu o odstránení vážneho a dlhodobého porušenia podľa Zmluvy o Energetickom spoločenstve v plynárenskom sektore“, ktorá bola podpísaná pri príležitosti zasadnutia ministerskej rady 14. októbra 2016.
            
            
               Keďže Bosna a Hercegovina neprijala nijaké kroky na nápravu porušenia, opatrenia prijaté na základe rozhodnutia 2015/10/MC-EnC opäť nadobudli účinnosť 1. apríla 2017. Ministerská rada prijala 29. novembra 2018 rozhodnutie 2018/17/MC-EnC o predĺžení doterajších opatrení uložených Bosne a Hercegovine zatiaľ o jeden rok. Okrem toho pozastavila právo Bosny a Hercegoviny zúčastňovať sa na hlasovaní o opatreniach prijímaných podľa hlavy II zmluvy týkajúcich sa prijatia nového acquis v plynárenskom sektore zo strany všetkých inštitúcií Energetického spoločenstva. Ďalej pozastavila právo Bosny a Hercegoviny zúčastňovať sa na hlasovaní o opatreniach podľa článku 92 zmluvy (ukladanie sankcií za porušenie zmluvy).
            
            
               Keďže Bosna a Hercegovina neprijala žiadne opatrenia na nápravu porušenia uvedeného v rozhodnutí 2018/17/MC-EnC, sekretariát Energetického spoločenstva predložil 8. októbra 2019 ministerskej rade odôvodnenú žiadosť podľa článku 92 zmluvy o ďalšie predĺženie sankcií. Ministerská rada z roku 2019 túto žiadosť neprijala z dôvodu nedosiahnutia jednomyseľnosti a platné opatrenia sa v dôsledku toho nepredĺžili. Pozíciou Únie prijatou pre ministerskú radu v roku 2019 bola podpora žiadosti sekretariátu Energetického spoločenstva o predĺženie.
            
            
               Sekretariát Energetického spoločenstva v novej odôvodnenej žiadosti pre ministerskú radu z 22. septembra 2020 žiada o opätovné potvrdenie existencie vážneho a dlhodobého porušenia povinností vyplývajúcich zo zmluvy zo strany Bosny a Hercegoviny, pokiaľ nebudú preukázané dôkazy o ich náprave. Pokiaľ ide o opatrenia, navrhuje:
            
            
               ·predĺžiť trvanie opatrení predtým prijatých na základe rozhodnutia 2015/10/EnC a rozhodnutia 2016/16/MC-EnC (pozastavenie hlasovacích práv v rozpočtových záležitostiach a pozastavenie pravidiel vyplácania náhrad) o dva roky odo dňa prijatia rozhodnutia,
            
            
               ·pridať opatrenie, ktoré spočíva v pozastavení práva Bosny a Hercegoviny zúčastňovať sa na hlasovaní o rozhodnutiach podľa článku 91 zmluvy až do zasadnutia ministerskej rady v roku 2022,
            
            
               ·predĺžiť uplatňovanie opatrenia, ktoré spočíva v pozastavení práva Bosny a Hercegoviny zúčastňovať sa na hlasovaní o rozhodnutiach podľa článku 92 Zmluvy o Energetickom spoločenstve až do zasadnutia ministerskej rady v roku 2022.
            
            
               Vzhľadom na pretrvávanie a závažnosť identifikovaných porušení sú navrhované opatrenia vhodné a primerané v rozsahu, v akom sú založené na článku 92 ods. 1 Zmluvy o Energetickom spoločenstve. Pozíciou, ktorá sa má zaujať v mene Únie v ministerskej rade, by preto malo byť schválenie návrhu rozhodnutia, s výnimkou opatrení podľa článku 3 ods. 1 rozhodnutia 2016/16/MC-EnC, ktorých predĺženie by sa nemalo schváliť.
            
            
               ii)Uloženie opatrení Bosne a Hercegovine podľa článku 92 ods. 1 Zmluvy o Energetickom spoločenstve vo veci ECS-2/13S
            
            
               Ministerská rada prijala 14. októbra 2016 rozhodnutie 2016/03/MC-EnC vo veci ECS-02/13, v ktorom sa konštatuje, že Bosna a Hercegovina porušila právne predpisy Energetického spoločenstva, keďže nezabezpečila, aby bolo na celom jej území zakázané používať ťažké vykurovacie oleje, ak ich obsah síry prekračuje 1,00 % hmotnostného podielu, ani nezabezpečila, aby bolo na celom jej území zakázané používať plynové oleje, ak ich obsah síry prekračuje 0,1 % hmotnostného podielu. Týmto spôsobom Bosna a Hercegovina porušila článok 3 ods. 1 a článok 4 ods. 1 smernice 1999/32/ES v spojení s článkom 16 zmluvy.
            
            
               Keďže Bosna a Hercegovina neprijala žiadne opatrenia na nápravu porušenia identifikovaného v rozhodnutí 2016/03/MC-EnC, sekretariát Energetického spoločenstva 12. septembra 2018 predložil ministerskej rade odôvodnenú žiadosť na začatie veci ECS-2/13S podľa článku 92 zmluvy. Ministerská rada svojím rozhodnutím 2018/13/MC-EnC z 29. novembra 2018 konštatovala vážne a dlhodobé porušenie právnych predpisov Energetického spoločenstva v zmysle článku 92 ods. 1 zmluvy zo strany Bosny a Hercegoviny, ktorá nenapravila porušenia zistené v rozhodnutí ministerskej rady z roku 2016. Odložila však prijatie opatrení podľa článku 92 zmluvy na rok 2019. Sekretariát Energetického spoločenstva z dôvodu nedostatočného pokroku predložil ministerskej rade odôvodnenú žiadosť z roku 2019, v ktorej sa žiada o uloženie opatrení podľa článku 92 zmluvy. Ministerská rada však neprijala rozhodnutie z dôvodu nedosiahnutia jednomyseľnosti a opatrenia neboli uložené. Európska únia podporila v roku 2019 uloženie takýchto opatrení.
            
            
               Bosna a Hercegovina doteraz trvá na potrebe všeobecnej a bezpodmienečnej výnimky z ustanovení smernice 1999/32/ES. Zatiaľ čo v júli 2020 oznámila zriadenie špecializovanej pracovnej skupiny pre kvalitu kvapalných ropných palív, sekretariát Energetického spoločenstva to nepovažuje za dostatočný krok na nápravu existujúceho porušenia právneho rámca. Sekretariát Energetického spoločenstva na tomto základe predložil 22. septembra 2020 odôvodnenú žiadosť ministerskej rade, v ktorej požaduje:
            
            
               ·potvrdenie, že naďalej existuje vážne a dlhodobé porušenie zmluvy podľa článku 92 ods. 1 Zmluvy o Energetickom spoločenstve,
            
            
               ·uloženie opatrení podľa článku 92 Zmluvy o Energetickom spoločenstve, najmä pozastavenie práva Bosny a Hercegoviny zúčastňovať sa na hlasovaní o rozhodnutiach podľa článku 91 a 92 Zmluvy o Energetickom spoločenstve až do zasadnutia ministerskej rady v roku 2022.
            
            
               Vzhľadom na pretrvávanie a závažnosť identifikovaných porušení sú navrhované opatrenia vhodné a primerané. Pozíciou, ktorá sa má zaujať v mene Únie v ministerskej rade, by preto malo byť schválenie návrhu rozhodnutia.
            
            
               iii)Uloženie opatrení Bosne a Hercegovine podľa článku 92 ods. 1 Zmluvy o Energetickom spoločenstve vo veci ECS-6/16S
            
            
               Ministerská rada prijala 14. októbra 2016 rozhodnutie 2016/07/MC-EnC vo veci ECS-06/16, v ktorom sa konštatuje, že Bosna a Hercegovina porušila právne predpisy Energetického spoločenstva, keďže do 1. januára 2015 neprijala ani neuplatňovala zákony, iné právne predpisy ani správne opatrenia potrebné na dosiahnutie súladu s tretím energetickým balíkom v odvetviach plynárenstva a elektrickej energie
                  6
                v zmysle článku 3 ods. 1 ministerského rozhodnutia 2011/02/MC-EnC, a tým, že tieto opatrenia bezodkladne neoznámila sekretariátu Energetického spoločenstva. Nedodržala tým ustanovenia článkov 6 a 89 zmluvy, ako aj článku 3 ods. 1 a 2 rozhodnutia ministerskej rady 2011/02/MC-EnC.
            
            
               Keďže Bosna a Hercegovina neprijala žiadne opatrenia na nápravu porušenia identifikovaného v rozhodnutí 2016/07/MC-EnC, sekretariát Energetického spoločenstva 12. septembra 2018 predložil ministerskej rade odôvodnenú žiadosť na začatie veci ECS-6/16S podľa článku 92 zmluvy. Ministerská rada svojím rozhodnutím 2018/16/MC-EnC z 29. novembra 2018 zistila vážne a dlhodobé porušenie právnych predpisov Energetického spoločenstva zo strany Bosny a Hercegoviny v tom, že Bosna a Hercegovina nevykonávala rozhodnutie ministerskej rady 2016/07/MC-EnC, a nenapravila tak porušenia zistené v tomto rozhodnutí. Odložila však prijatie opatrení podľa článku 92 zmluvy na rok 2019.
            
            
               Keďže Bosna a Hercegovina neprijala žiadne opatrenia na nápravu porušenia identifikovaného v rozhodnutí 2018/16/MC-EnC a nesúlad Bosny a Hercegoviny s uvedenými povinnosťami ďalej predstavuje rozpor s acquis Energetického spoločenstva, sekretariát Energetického spoločenstva 8. októbra 2019 predložil ministerskej rade žiadosť o opatrenia podľa článku 92 zmluvy. Ministerská rada však v tejto súvislosti neprijala rozhodnutie z dôvodu nedosiahnutia jednomyseľnosti. Európska únia vo svojej pozícii z roku 2019 podporila prijatie opatrení, ktoré navrhol sekretariát Energetického spoločenstva. Sekretariát predložil 22. septembra 2020 ministerskej rade novú odôvodnenú žiadosť založenú na pokračujúcom nedodržiavaní tretieho energetického balíka zo strany Bosny a Hercegoviny v odvetví plynárenstva a elektrickej energie. Žiada:
            
         
         
            
               ·potvrdenie, že naďalej existuje vážne a dlhodobé porušenie zmluvy podľa článku 92 ods. 1 Zmluvy o Energetickom spoločenstve,
            
            
               ·uloženie opatrení podľa článku 92 zmluvy, najmä pozastavenie práva Bosny a Hercegoviny zúčastňovať sa na hlasovaní o rozhodnutiach podľa článkov 91 a 92 Zmluvy o Energetickom spoločenstve až do zasadnutia ministerskej rady v roku 2022.
            
            
               Vzhľadom na pretrvávanie a závažnosť identifikovaných porušení sú navrhované opatrenia vhodné a primerané. Pozíciou, ktorá sa má zaujať v mene Únie v ministerskej rade, by preto malo byť schválenie návrhu rozhodnutia.
            
            
            
               b)Rozhodnutie 2020/…/MC-EnC o konštatovaní vážneho a dlhodobého porušovania právnych predpisov proti Ukrajine v zmysle článku 92 ods. 1 Zmluvy o Energetickom spoločenstve vo veci ECS-1/18S
            
            
               Smernica Európskeho parlamentu a Rady 2012/27/EÚ z 25. októbra 2012 o energetickej efektívnosti bola začlenená do acquis communautaire Energetického spoločenstva rozhodnutím ministerskej rady Energetického spoločenstva 2015/08/MC-EnC zo 16. októbra 2015.
            
            
               V článku 1 rozhodnutia 2015/08/MC-EnC sa vyžaduje, aby zmluvné strany transponovali smernicu 2012/27/EÚ do vnútroštátneho právneho rámca a vykonávali ju od 15. októbra 2017. Zároveň sa v článku 1 rozhodnutia ministerskej rady 2015/08/MC-EnC vyžaduje, aby zmluvné strany sekretariátu Energetického spoločenstva oznámili znenie hlavných ustanovení vnútroštátnych právnych predpisov, ktoré prijmú v oblasti pôsobnosti rozhodnutia 2015/08/MC-EnC. V článku 6 zmluvy sa zmluvným stranám ukladá všeobecná povinnosť prijať všetky primerané všeobecné alebo konkrétne opatrenia na zabezpečenie splnenia povinností vyplývajúcich zo zmluvy. V článku 89 zmluvy sa vyžaduje, aby zmluvné strany do svojho vnútroštátneho právneho systému implementovali rozhodnutia, ktoré sú im určené, a to v lehote stanovenej v rozhodnutí.
            
            
               Rozhodnutím ministerskej rady 2018/06/MC-EnC z 29. novembra 2018 sa stanovilo, že Ukrajina nedodržiava Zmluvu o Energetickom spoločenstve tým, že do 15. októbra 2017 neprijala zákony, iné právne predpisy a správne opatrenia potrebné na dosiahnutie súladu so smernicou 2012/27/EÚ o energetickej efektívnosti. Ukrajina tým nedodržala ustanovenia článkov 6 a 89 Zmluvy o Energetickom spoločenstve, ako aj článku 1 rozhodnutia ministerskej rady 2015/08/MC-EnC. V rozhodnutí ministerskej rady sa Ukrajina vyzvala, aby toto nedodržanie ustanovení napravila do 1. júla 2019 a pravidelne podávala správy sekretariátu a stálej skupine na vysokej úrovni. Sekretariát Energetického spoločenstva konštatuje, že Ukrajina dodnes neprijala opatrenia potrebné na splnenie svojich povinností podľa smernice 2012/27/EÚ, ako sa ustanovuje v rozhodnutí ministerskej rady 2018/06/MC-EnC. Ministerskej rade preto predložil žiadosť o rozhodnutie, ktorým sa určuje existencia vážneho a dlhodobého porušenia Zmluvy o Energetickom spoločenstve zo strany Ukrajiny v zmysle článku 92 ods. 1 zmluvy.
            
            
               V pozícii, ktorá sa má zaujať v mene Únie v ministerskej rade, by sa mal zohľadniť pokrok, ktorý Ukrajina v tejto oblasti už dosiahla, ako aj plánovaná technická pomoc EÚ Ukrajine v oblasti energetickej efektívnosti, ktorá sa má zaviesť od 1. decembra 2020 na obdobie dvoch rokov. Táto technická pomoc by mala Ukrajine umožniť účinne zosúladiť jej vnútroštátne právne predpisy so smernicou 2012/27/EÚ. Konečný termín na podanie správy a na nápravu zistených porušení by mal preto uplynúť do dátumu zasadnutia ministerskej rady v roku 2021 namiesto do 1. júla 2021, ako to navrhuje sekretariát Energetického spoločenstva.
            
            
               Pozíciou, ktorá sa má zaujať v mene Únie v ministerskej rade, by malo byť schválenie rozhodnutia ministerskej rady, ktorým sa určuje existencia vážneho a dlhodobého porušenia vo veci ECS-1/18S, pod podmienkou, že konečný termín na podanie správy ministerskej rade zo strany Ukrajiny a na nápravu porušenia zo strany Ukrajiny sa stanoví ku dňu zasadnutia ministerskej rady v roku 2021.
            
            
            
               c) Rozhodnutie 2020/…/Mc-EnC o nedodržaní Zmluvy o Energetickom spoločenstve zo strany Srbska vo veci ECS-10/17S
            
            
               Oddelenie prevádzkovateľov prepravnej siete predstavuje jednu z kľúčových koncepcií zakotvených v treťom energetickom balíku. Vyžaduje si účinné oddelenie činností prenosu energie od výrobných a dodávateľských záujmov. V prípade certifikácie prevádzkovateľov prepravnej siete kontrolovaných osobou alebo osobami z tretej krajiny alebo tretích krajín, sa uplatňuje článok 11 smernice o plyne
                  7
               . V článku 10 smernice o plyne sa stanovuje, že predtým, ako je podnik schválený a určený za prevádzkovateľa prepravnej siete, musí byť certifikovaný. Na získanie certifikácie musí podnik spĺňať požiadavky na oddelenie podľa tretieho energetického balíka, t. j. musí byť v súlade s článkom 9 smernice o plyne.
            
            
               Smernica o plyne, ako aj nariadenie o plyne
                  8
                boli začlenené do acquis Energetického spoločenstva rozhodnutím ministerskej rady 2011/02/MC-EnC zo 6. októbra 2011.
            
            
               Sekretariát Energetického spoločenstva dospel k záveru, že certifikáciou spoločnosti Yugorosgaz-Transport podľa modelu ISO si Srbsko nesplnilo povinnosti, ktoré mu vyplývajú z článku 10, článku 14 ods. 2 písm. a), b) a d) a článkov 15 a 11 smernice 2009/73/ES, ako aj z článku 24 nariadenia (ES) č. 715/2009, začlenených do Energetického spoločenstva. V roku 2019 ministerská rada vo svojom rozhodnutí 2019/02/MC-EnC vyhlásila, že Srbská republika si nesplnila povinnosti, ktoré jej vyplývajú zo smernice o plyne a nariadenia o plyne. Sekretariát tvrdí, že Srbská republika doposiaľ nevykonala rozhodnutie 2019/02/MC-EnC a nenapravila uvedené porušenie acquis Energetického spoločenstva. Sekretariát Energetického spoločenstva preto predložil ministerskej rade žiadosť o zistenie vážneho a dlhodobého porušenia povinností vyplývajúcich zo Zmluvy o Energetickom spoločenstve v zmysle jej článku 92 ods. 1.
            
            
               Vzhľadom na skutočnosti a argumenty uvedené v žiadosti sekretariátu Energetického spoločenstva by pozíciou, ktorá sa má zaujať v mene Únie v ministerskej rade, malo byť schválenie rozhodnutia, ktorým sa určuje existencia vážneho a dlhodobého porušenia vo veci ECS-10/17S.
            
            
            
               3.1.6.Vymenovanie členov poradného výboru v súlade s článkom 32 ods. 3 pravidiel v zmysle procedurálneho aktu 2008/01/MC-EnC o rokovacom poriadku na riešenie sporov, zmeneného procedurálnym aktom 2015/04/MC-EnC
            
            
               Navrhovanými vymenovaniami by sa mandáty súčasných členov a náhradných členov poradného výboru predĺžili o ďalšie funkčné obdobie do 31. decembra 2024, v súlade s článkom 32 ods. 3 pravidiel podľa procedurálneho aktu 2008/01/MC-EnC o rokovacom poriadku na riešenie sporov, zmeneného procedurálnym aktom 2015/04/MC-EnC.
            
            
               Komisia plánuje v mene Európskej únie podporiť navrhované vymenovania.
            
         
         
            
            
               3.2.Pripravované akty stálej skupiny Energetického spoločenstva na vysokej úrovni
            
            
               V bode uvedenom v predchádzajúcom texte (oddiel 2.3) sa vyžaduje rozhodnutie stálej skupiny Energetického spoločenstva na vysokej úrovni, v ktorom pozíciu Európskej únie vyjadrí zástupca Európskej komisie.
            
            
               Stála skupina Energetického spoločenstva na vysokej úrovni prijala v roku 2011 procedurálny akt č. 01/2011 PHLG-EnC, ktorým sa stanovujú pravidlá arbitrážneho konania v personálnych záležitostiach podľa článku 14 služobného poriadku Energetického spoločenstva. Zo skúseností získaných pri vykonávaní tohto procedurálneho aktu vyplýva, že je potrebné zlepšiť súčasné procedurálne pravidlá, aby sa zabezpečilo dodržiavanie zásady spravodlivého procesu a aby sa vytvorilo produktívne pracovné prostredie v rámci sekretariátu Energetického spoločenstva. V tejto súvislosti sa navrhovaným rozhodnutím stálej skupiny na vysokej úrovni menia pravidlá, ktorými sa upravuje konanie pred arbitrážnym výborom, ako je stanovené v procedurálnom akte č. 01/2011 PHLG-EnC. Hlavné prvky pripravovaných zmien:
            
            
            
               ·umožniť Komisii a ostatným zmluvným stranám vymenovať stálych zástupcov arbitrážneho výboru, ktorý by bol pripravený v krátkom čase reagovať na žiadosti o arbitrážne konanie,
            
            
               ·umožniť arbitrážnemu výboru, aby sa ujal svojich funkcií v prípade, ak niektorí zástupcovia nebudú vymenovaní včas,
            
            
               ·splnomocniť arbitrážny výbor k tomu, aby odmietol schváliť zmier, ak výsledkom tohto zmieru budú finančné dôsledky pre rozpočet Energetického spoločenstva, ktoré sú zjavne nezlučiteľné so zásadou správneho finančného riadenia, a
            
            
               ·umožniť arbitrážnemu výboru adresovať odporúčania sekretariátu Energetického spoločenstva a informovať o tom ministerskú radu v prípade, že z rozhodcovského konania bude vyplývať existencia štrukturálnych nedostatkov v sekretariáte.
            
            
               V záujme účinnosti a s výhradou prijatia navrhovanej zmeny procedurálneho aktu č. 01/2011 PHLG-EnC zo strany stálej skupiny na vysokej úrovni Komisia vymenovala pána Manuela Kellerbauera za stáleho člena arbitrážneho výboru zastupujúceho Európsku komisiu a pána Larsa Albatha za stáleho náhradného člena arbitrážneho výboru zastupujúceho Európsku komisiu. Títo dvaja úradníci Komisie majú na vykonávanie svojich funkcií príslušné odborné znalosti a o ich nestrannosti alebo nezávislosti nemožno pochybovať. Budú konať úplne nezávisle a nebudú podliehať nijakým pokynom vo funkcii členov arbitrážneho výboru.
            
            
               Na tomto základe by pozíciou, ktorá sa má zaujať v mene Európskej únie v stálej skupine Energetického spoločenstva na vysokej úrovni, malo byť schválenie návrhu procedurálneho aktu stálej skupiny Energetického spoločenstva na vysokej úrovni, ktorým sa mení procedurálny akt stálej skupiny Energetického spoločenstva na vysokej úrovni č. 01/2011 PHLG-EnC z 23. marca 2011, ktorým sa stanovujú pravidlá arbitrážneho konania v personálnych záležitostiach podľa článku 14 služobného poriadku Energetického spoločenstva. Menšie zmeny v návrhu rozhodnutia stálej skupiny na vysokej úrovni môžu byť odsúhlasené na základe pripomienok zmluvných strán Energetického spoločenstva alebo sekretariátu Energetického spoločenstva pred zasadnutím stálej skupiny na vysokej úrovni alebo na tomto zasadnutí.
            
            
               Rada by mala zároveň potvrdiť, s výhradou prijatia navrhovanej zmeny procedurálneho aktu č. 01/2011 PHLG-EnC stálou skupinou na vysokej úrovni, vymenovanie dvoch označených úradníkov Komisie za stáleho člena a stáleho náhradného člena arbitrážneho výboru Európskou komisiou, ktorí zastupujú Európsku komisiu.
            
            
            
               4.Právny základ
            
            
            
               4.1.Procesnoprávny základ
            
            
               4.1.1.Zásady
            
            
               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“
            
            
               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom Únie“.
                  9
               
            
            
               4.1.2.Uplatnenie na tento prípad
            
         
         
            
               Ministerská rada a stála skupina na vysokej úrovni sú orgány zriadené dohodou, konkrétne Zmluvou o Energetickom spoločenstve.
            
            
               Akty, ktoré majú ministerská rada a stála skupina na vysokej úrovni prijať, predstavujú akty s právnymi účinkami. Pripravovaný akt bude podľa medzinárodného práva záväzný v súlade s článkom 76 Zmluvy o Energetickom spoločenstve, podľa ktorého je rozhodnutie právne záväzné pre tých, ktorým je určené.
            
            
               Plánované akty nedopĺňajú ani nemenia inštitucionálny rámec dohody.
            
            
               Procesnoprávnym základom navrhovaného rozhodnutia je preto článok 218 ods. 9 ZFEÚ.
            
            
            
               4.2.Hmotnoprávny základ
            
            
               4.2.1.Zásady
            
            
               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.
            
            
               4.2.2.Uplatnenie na tento prípad
            
            
               Hlavný cieľ a obsah pripravovaného aktu sa týkajú oblasti energetiky.
            
            
               Hmotnoprávnym základom navrhovaného rozhodnutia je preto článok 194 ZFEÚ.
            
            
            
               4.3.Záver
            
            
               Právnym základom navrhovaného rozhodnutia by mal byť článok 194 v spojení s článkom 218 ods. 9 ZFEÚ.
            
            
               2020/0346 (NLE)
            
            
               Návrh
            
            
               ROZHODNUTIE RADY
            
            
               o pozícii, ktorá sa má zaujať v mene Európskej únie v ministerskej rade Energetického spoločenstva a v stálej skupine Energetického spoločenstva na vysokej úrovni (Tivat, Čierna Hora, 16. a 17. decembra 2020)
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, a najmä na jej článok 194 v spojení s jej článkom 218 ods. 9,
            
         
         
            
               so zreteľom na návrh Európskej komisie,
            
            
               keďže:
            
            
               (1)Zmluvu o Energetickom spoločenstve (ďalej len „zmluva“) uzatvorila Únia rozhodnutím Rady 2006/500/ES z 29. mája 2006
                  10
                a táto zmluva nadobudla platnosť 1. júla 2006.
            
            
               (2)Podľa článkov 47 a 76 zmluvy môže ministerská rada prijímať opatrenia vo forme rozhodnutia alebo odporúčania.
            
            
               (3)Ministerská rada má na svojom 18. zasadnutí 17. decembra 2020 prijať niekoľko aktov uvedených v prílohe 1 k tomuto rozhodnutiu.
            
            
               (4)Stála skupina na vysokej úrovni má na svojom 59. zasadnutí 16. decembra 2020 prijať akt uvedený v prílohe 2 k tomuto rozhodnutiu.
            
            
               (5)Keďže pripravované akty budú mať právne účinky na Úniu, je vhodné určiť pozíciu, ktorá sa má zaujať v mene Únie v ministerskej rade a stálej skupine na vysokej úrovni.
            
            
               (6)Účelom týchto pripravovaných aktov je uľahčiť plnenie cieľov zmluvy a fungovanie sekretariátu Energetického spoločenstva vo Viedni, ktorý, okrem iného, poskytuje administratívnu pomoc ministerskej rade.
            
            
            
               PRIJALA TOTO ROZHODNUTIE:
            
            
               Článok 1
            
            
               Pozícia v otázkach patriacich do rozsahu pôsobnosti článku 218 ods. 9 ZFEÚ, ktorá sa má zaujať v mene Únie na 18. zasadnutí ministerskej rady dňa 17. decembra 2020 v meste Tivat, Čierna Hora, sa stanovuje v prílohe 1 k tomuto rozhodnutiu.
            
            
               Článok 2
            
            
               Pozícia v otázkach patriacich do rozsahu pôsobnosti článku 218 ods. 9 ZFEÚ, ktorá sa má zaujať v mene Únie na 59. zasadnutí stálej skupiny na vysokej úrovni dňa 16. decembra 2020 v meste Tivat, Čierna Hora, sa stanovuje v prílohe 2 k tomuto rozhodnutiu.
            
            
               Článok 3
            
            
               Toto rozhodnutie je určené Komisii.
            
            
            
               V Bruseli
            
            
               
                     Za Radu
               
               
                     predseda/predsedníčka
               
            
         
         
            
                  
                     (1)
                  
                        Ú. v. EÚ L 198, 20.7.2006, s. 15.
               
               
                  
                     (2)
                  
                        D/2015/09/MC-EnC.
               
               
                  
                     (3)
                  
                        D/2015/09/MC-EnC.
               
               
                  
                     (4)
                  
                        Procedurálny akt 2008/01/MC-EnC o rokovacom poriadku na riešenie sporov v rámci zmluvy, zmenený procedurálnym aktom 2015/04/MC-EnC zo 16. októbra 2015 o zmene procedurálneho aktu 2008/01/MC-EnC z 27. júna 2008 o rokovacom poriadku na riešenie sporov v rámci zmluvy.
               
               
                  
                     (5)
                  
                        Rozsudok z 22. mája 2008, citiworks AG, C-439/06, ECLI:EU:C:2008:298, bod 44; rozsudok z 9. októbra 2008, Sabatauskas a i., C-239/07, ECLI:EU:C:2008:551, bod 33; rozsudok z 29. septembra 2016, Essent Belgium NV, C-492/14, ECLI:EU:C:2016:732, bod 76.
               
               
                  
                     (6)
                  
                        Smernica 2009/72/ES, smernica 2009/73/ES, nariadenie (ES) č. 714/2009 a nariadenie (ES) č. 715/2009.
               
               
                  
                     (7)
                  
                        Smernica Európskeho parlamentu a Rady 2009/73/ES z 13. júla 2009 o spoločných pravidlách pre vnútorný trh so zemným plynom, ktorou sa zrušuje smernica 2003/55/ES.
               
               
                  
                     (8)
                  
                        Nariadenie Európskeho parlamentu a Rady (ES) č. 715/2009 z 13. júla 2009 o podmienkach prístupu do prepravných sietí pre zemný plyn, ktorým sa zrušuje nariadenie (ES) č. 1775/2005.
               
               
                  
                     (9)
                  
                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, body 61 až 64. 
               
               
                  
                     (10)
                  
                        Ú. v. EÚ L 198, 20.7.2006, s. 15.
               
            
      
    ---documentbreak--- 
      
         
               EURÓPSKA KOMISIA
            V Bruseli26. 11. 2020
            COM(2020) 781 final
            PRÍLOHY
            k
            návrhu rozhodnutia Rady
            o pozícii, ktorá sa má zaujať v mene Európskej únie v ministerskej rade Energetického spoločenstva a v stálej skupine Energetického spoločenstva na vysokej úrovni (Tivat, Čierna Hora, 16. a 17. decembra 2020)
            
               
         
         
            
               PRÍLOHA I
            
            
            
               Ministerská rada
            
            
               1.Rozhodnutie 2020/…/MC-EnC o vykonávaní nariadenia Komisie (EÚ) 2019/2146 z 26. novembra 2019, ktorým sa mení nariadenie Európskeho parlamentu a Rady (ES) č. 1999/2008 o energetickej štatistike, pokiaľ ide o vykonávanie aktualizácií ročnej, mesačnej a krátkodobej mesačnej energetickej štatistiky
            
            
               Pozíciou, ktorá sa má zaujať v mene Európskej únie, je schváliť návrh rozhodnutia v súlade s rozhodnutím Komisie z 26. novembra 2020 [C(2020) 8439 final], ktorým sa stanovuje návrh Komisie ministerskej rade Energetického spoločenstva na rozhodnutie ministerskej rady Energetického spoločenstva o vykonávaní nariadenia Komisie (EÚ) 2019/2146 z 26. novembra 2019, ktorým sa mení nariadenie Európskeho parlamentu a Rady (ES) č. 1999/2008 o energetickej štatistike, pokiaľ ide o vykonávanie aktualizácií ročnej, mesačnej a krátkodobej mesačnej energetickej štatistiky.
            
            
               2.Rozhodnutie 2020/…/MC-EnC o vykonávaní vykonávacieho nariadenia Komisie (EÚ) 2019/803 zo 17. mája 2019 o technických požiadavkách týkajúcich sa obsahu správ o kvalite európskej štatistiky cien zemného plynu a elektriny podľa nariadenia Európskeho parlamentu a Rady (EÚ) 2016/1952
            
            
               Pozíciou, ktorá sa má zaujať v mene Európskej únie, je schváliť návrh rozhodnutia v súlade s rozhodnutím Komisie z 26. novembra 2020 [C(2020) 8439 final], ktorým sa stanovuje návrh Komisie ministerskej rade Energetického spoločenstva na rozhodnutie ministerskej rady Energetického spoločenstva o vykonávaní nariadenia Komisie (EÚ) 2019/803 zo 17. mája 2019 o technických požiadavkách týkajúcich sa obsahu správ o kvalite európskej štatistiky cien zemného plynu a elektriny podľa nariadenia Európskeho parlamentu a Rady (EÚ) 2016/1952. 
            
            
               3.Rozhodnutie 2020/…/MC-EnC o vytvorení zoznamu projektov v záujme Energetického spoločenstva
            
            
               Pozíciou, ktorá sa má zaujať v mene Európskej únie, je schváliť návrh rozhodnutia, ako sa uvádza v dodatku k tejto prílohe. 
            
            
            
               4.ROZHODNUTIA PODĽA ČLÁNKU 91 ODS. 1 ZMLUVY O ENERGETICKOM SPOLOČENSTVE, KTORÝMI SA URČUJE EXISTENCIA PORUŠENIA ZMLUVY O ENERGETICKOM SPOLOČENSTVE V TÝCHTO VECIACH: 
            
            
               Pozíciou, ktorá sa má zaujať v mene Európskej únie, je schváliť návrh rozhodnutia podľa článku 91 ods. 1 Zmluvy o Energetickom spoločenstve, ktorým sa určuje existencia porušenia zmluvy v týchto veciach: 
            
            
               a)vec ECS-13/17 (Srbsko), pod podmienkou, že poradný výbor Energetického spoločenstva pred zasadnutím ministerskej rady predloží stanovisko podporujúce zistenia sekretariátu Energetického spoločenstva a že sa odstráni obiter dictum v bode 71 odôvodnenej žiadosti.
            
            
               b)vec ECS-10/18 (Bosna a Hercegovina), keď poradný výbor Energetického spoločenstva na základe vypočutia 9. decembra 2020 predloží stanovisko podporujúce zistenia sekretariátu Energetického spoločenstva, a s výhradou nového vývoja vo veci.
            
            
               5.ROZHODNUTIA PODĽA ČLÁNKU 92 ODS. 1 ZMLUVY O ENERGETICKOM SPOLOČENSTVE O PRIJATÍ OPATRENÍ V REAKCII NA VÁŽNE A DLHODOBÉ PORUŠOVANIA ZMLUVY O ENERGETICKOM SPOLOČENSTVE ZO STRANY BOSNY A HERCEGOVINY VO VECIACH ECS-8/11S, ECS-2/13S A ECS-6/16S; O UKRAJINE VO VECI ECS-1/18S A O SRBSKU VO VECI ECS-10/17S.
            
            
               Pozíciou, ktorá sa má zaujať v mene Európskej únie, je schváliť návrhy rozhodnutí podľa článku 92 ods. 1 Zmluvy o Energetickom spoločenstve o Bosne a Hercegovine vo veciach ECS-2/13S a ECS-6/16S. Pokiaľ ide o vec ECS-8/11S týkajúcu sa Bosny a Hercegoviny, pozíciou, ktorá sa má zaujať v mene Európskej únie v ministerskej rade, je schváliť návrh rozhodnutia s výnimkou opatrení podľa článku 3 ods. 1 rozhodnutia 2016/16/MC-EnC, ktorých predĺženie by sa nemalo schváliť. 
            
            
               Pozíciou, ktorá sa má zaujať v mene Európskej únie v ministerskej rade v súvislosti s Ukrajinou vo veci ECS-1/18S by malo byť schválenie rozhodnutia ministerskej rady, ktorým sa určuje existencia vážneho a dlhodobého porušovania, pod podmienkou, že konečný termín, dokedy má Ukrajina ministerskej rade predložiť správu a dokedy má napraviť porušenie, sa stanoví na deň zasadnutia ministerskej rady v roku 2021. 
            
            
               Pozíciou, ktorá sa má zaujať v mene Európskej únie v ministerskej rade, je schváliť rozhodnutie o Srbsku, ktorým sa určuje existencia vážneho a dlhodobého porušenia podľa článku 92 ods. 1 Zmluvy o Energetickom spoločenstve vo veci ECS-10/17S. 
            
            
               6.Vymenovanie členov poradného výboru v súlade s článkom 32 ods. 3 pravidiel procedurálneho aktu č. 2008/01/MC-EnC o rokovacom poriadku na riešenie sporov zmeneného procedurálnym aktom 2015/04/MC-EnC
            
         
         
            
               Pozíciou, ktorá sa má zaujať v mene Európskej únie, je podporiť navrhované vymenovania.
            
            
               DODATOK K PRÍLOHE I
            
            
               Rozhodnutie 2020/…/MC-EnC o vytvorení zoznamu projektov v záujme Energetického spoločenstva (ďalej len „zoznam Energetického spoločenstva“)
            
            
            
            
               MINISTERSKÁ RADA ENERGETICKÉHO SPOLOČENSTVA,
            
            
            
               so zreteľom na Zmluvu o Energetickom spoločenstve (ďalej len „zmluva“), a najmä na jej články 2, 26, 27 a 82,
            
            
            
               so zreteľom na rozhodnutie ministerskej rady Energetického spoločenstva D/2015/09/MC-EnC o vykonávaní nariadenia Európskeho parlamentu a Rady (EÚ) č. 347/2013 o usmerneniach pre transeurópsku energetickú infraštruktúru, a najmä na článok 3 ods. 4 tohto nariadenia, ako bol prijatý v Energetickom spoločenstve,
            
            
            
               so zreteľom na návrh sekretariátu Energetického spoločenstva,
            
            
            
               keďže:
            
            
            
               (1)
                     Ministerská rada Energetického spoločenstva prijala 16. októbra 2015 rozhodnutie
                  1
                o vykonávaní nariadenia Európskeho parlamentu a Rady (EÚ) č. 347/2013 o usmerneniach pre transeurópsku energetickú infraštruktúru.
            
            
            
               (2)
                     Podľa článku 82 zmluvy navrhuje opatrenia zmluvná strana alebo sekretariát. 
            
            
            
               (3)
                     Projekty navrhnuté na zaradenie do zoznamu projektov v záujme Energetického spoločenstva (ďalej len „PECI“) boli posúdené skupinami a spĺňajú kritériá stanovené v nariadení.
            
         
         
            
            
               (4)
                     Skupiny na zasadnutiach na technickej úrovni schválili návrh predbežného zoznamu projektov PECI. Po získaní kladného stanoviska regulačného výboru Energetického spoločenstva (ďalej len „regulačný výbor“), pokiaľ ide o dôsledné uplatňovanie hodnotiacich kritérií a analýzy nákladov a prínosov, návrh zoznamu prediskutovala stála skupina Energetického spoločenstva na vysokej úrovni (ďalej len „stála skupina na vysokej úrovni“) na svojom 56. zasadnutí, ktoré sa uskutočnilo 16. júla 2020, a toto rozhodnutie bolo finalizované a odsúhlasené stálou skupinou na vysokej úrovni konajúcou na tento účel ako rozhodovací orgán.
            
            
            
               (5)
                     O projektoch navrhnutých na zaradenie do zoznamu Energetického spoločenstva sa uskutočnili konzultácie s organizáciami zastupujúcimi príslušné zainteresované strany vrátane výrobcov, prevádzkovateľov distribučných sústav, dodávateľov, spotrebiteľských organizácií a organizácií na ochranu životného prostredia.
            
            
            
               (6)
                     Zaradením do zoznamu projektov PECI nie sú dotknuté výsledky príslušného hodnotenia vplyvov na životné prostredie a povoľovacieho postupu. Podľa článku 5 ods. 8 prijatého nariadenia môže byť projekt, ktorý nie je v súlade s právnymi predpismi Energetického spoločenstva, vyradený zo zoznamu Energetického spoločenstva. Realizácia projektov PECI, ako aj ich súlad s právnymi predpismi Energetického spoločenstva, by sa mali monitorovať v súlade s článkom 5 uvedeného nariadenia.
            
            
            
               (7)
                     Podľa článku 3 ods. 4 druhého pododseku prijatého nariadenia sa zoznam Energetického spoločenstva stanovuje každé dva roky prijatím rozhodnutia na základe hlavy III zmluvy,
            
            
            
               PRIJALA TOTO ROZHODNUTIE: 
            
            
               Článok 1
            
            
               Prijíma sa zoznam projektov v záujme Energetického spoločenstva uvedený v prílohe k tomuto rozhodnutiu.
            
            
            
               Článok 2
            
            
            
               Toto rozhodnutie nadobúda účinnosť dňom jeho prijatia.
            
            
            
               Rozhodnutie je určené zmluvným stranám Energetického spoločenstva.
            
            
            
         
         
            
            
            
               V Tivate dňa … 2020
            
            
            
            
               za predsedníctvo
            
            
            
            
            
            
            
               
            
               DÔVODOVÁ SPRÁVA
            
            
            
            
               1. Úvod
            
            
            
               Ministerská rada Energetického spoločenstva prijala 16. októbra 2015 rozhodnutie o vykonávaní nariadenia Európskeho parlamentu a Rady (EÚ) č. 347/2013 o usmerneniach pre transeurópsku energetickú infraštruktúru.
                  2
                Cieľom tohto opatrenia bolo vytvoriť právny rámec pre prioritizáciu kľúčových projektov energetickej infraštruktúry medzi zmluvnými stranami, ako aj medzi zmluvnými stranami a členskými štátmi EÚ.
            
            
            
               V nariadení (EÚ) č. 347/2013, ako bolo prijaté v Energetickom spoločenstve, sa stanovuje komplexný rámec na zjednodušenie postupov zmluvných strán týkajúcich sa vydávania povolení, regulácie a rozdeľovania nákladov. Od ministerskej rady sa v ňom okrem toho vyžaduje, aby na základe niekoľkých kritérií prijala podľa hlavy III Zmluvy o Energetickom spoločenstve rozhodnutie o vytvorení zoznamu prioritných projektov infraštruktúry, takzvaných projektov v záujme Energetického spoločenstva (ďalej len „PECI“). Konečný termín na transpozíciu hlavných ustanovení nariadenia a konečný termín na vytvorenie prvého zoznamu projektov PECI bol 31. december 2016. Tento zoznam sa bude aktualizovať každé dva roky.
            
         
         
            
               Podľa ustanovení nariadenia (EÚ) č. 347/2013, ako bolo prijaté v Energetickom spoločenstve, boli s cieľom vypracovať zoznam projektov PECI zriadené dve pracovné skupiny. Projekty predložené navrhovateľmi projektov boli predmetom verejnej konzultácie, ktorú otvoril sekretariát Energetického spoločenstva 30. marca 2020. V priebehu roku 2020 boli projekty posúdené z hľadiska ich oprávnenosti získať štatút projektov PECI. Bola vykonaná analýza nákladov a prínosov každého projektu, z ktorej vyplynulo poradie projektov založené na špecifických výsledkoch týkajúcich sa úrovne plnenia jednotlivých kritérií. Po ukončení tohto procesu bol rozhodovaciemu orgánu, ktorým je stála skupina Energetického spoločenstva na vysokej úrovni (ďalej len „stála skupina na vysokej úrovni“), na základe konsenzu 16. júla 2020 predložený návrh predbežného zoznamu projektov PECI a stála skupina na vysokej úrovni tento zoznam schválila. Po získaní kladného stanoviska regulačného výboru Energetického spoločenstva z 28. júla 2020 musí konečné znenie zoznamu projektov PECI schváliť ministerská rada na zasadnutí 17. decembra 2020.
            
            
               V nadväznosti na uvedený rozhodovací proces sa vypracuje príloha obsahujúca príslušný zoznam projektov. 
            
            
            
               2. Právny základ návrhu
            
            
               V súlade s článkom 82 Zmluvy o Energetickom spoločenstve prijíma ministerská rada opatrenia podľa hlavy III na základe návrhu zmluvnej strany alebo sekretariátu. 
            
            
               Podľa článku 7 ods. 5 písm. a) rozhodnutia ministerská rada rozhodnutím podľa hlavy III zmluvy vytvorí zoznam projektov v záujme Energetického spoločenstva. 
            
            
               Sekretariát predkladá navrhovaný zoznam projektov PECI uvedený v prílohe na základe podnetu skupiny pre elektrickú energiu, respektíve skupiny pre zemný plyn a ropu a so súhlasom útvarov Európskej komisie. Ak je sekretariát oboznámený s prípadnými obavami týkajúcimi sa súladu projektu v záujme Energetického spoločenstva s právom Energetického spoločenstva, môže v zodpovedajúcom rozsahu navrhnúť ministerskej rade, aby projekt vyradila zo zoznamu v súlade s článkom 5 ods. 8 nariadenia Európskeho parlamentu a Rady (EÚ) č. 347/2013 o usmerneniach pre transeurópsku energetickú infraštruktúru, ako bolo začlenené do Energetického spoločenstva.
            
            
            
               PRÍLOHA
            
            
               Zoznam projektov PECI v oblasti elektrickej energie
            
            
            
            
                     
                        EL_01
                     
                  
                  
                     
                        Transbalkánsky koridor
                     
                  
               
                     
                        a
                     
                  
                  
                     
                        Nové nadzemné vedenie s napätím 400 kV na úseku rozvodňa Kragujevac 2 (Srbsko) – rozvodňa Kraljevo 3 (Srbsko), so zvýšením úrovne napätia v rozvodni Kraljevo 3 (Srbsko) na úroveň 400 kV 
                     
                  
               
                     
                        b
                     
                  
                  
                     
                        Nové dvojité nadzemné vedenie s napätím 400 kV na úseku rozvodňa Obrenovac (Srbsko) – rozvodňa Bajina Bašta (Srbsko), so zvýšením úrovne napätia v rozvodni Bajina Bašta (Srbsko) na úroveň 400 kV 
                     
                  
               
                     
                        c
                     
                  
                  
                     
                        Nové prepojovacie vedenie s napätím 400 kV na úseku rozvodňa Bajina Bašta (Srbsko) – Višegrad (Bosna a Hercegovina) – Pljevlja (Čierna Hora) 
                     
                  
               
            
               Zoznam projektov PECI v oblasti plynu
            
            
            
                     
                  
                  
                     
                        Názov projektu
                     
                  
                  
                     
                        Zoskupenie
                     
                  
               
                     
                        Gas_13
                     
                  
                  
                     
                        Plynovod Albánsko – Kosovo
                           3* – ALKOGAP
                     
                  
                  
                     
                        Zoskupenie zásobovacích kosovských konkurenčných projektov 
                     
                  
               
                     
                        Gas_26
                     
                  
                  
                     
                        Prepojenie Severné Macedónsko – Kosovo 
                     
                  
                  
                     
                        Zoskupenie zásobovacích kosovských konkurenčných projektov 
                     
                  
               
                     
                        Gas_11
                     
                  
                  
                     
                        Prepojenie Srbsko – Severné Macedónsko 
                     
                  
                  
                     
                        Zoskupenie zásobovacích macedónskych konkurenčných projektov
                     
                  
               
                     
                        Gas_09
                     
                  
                  
                     
                        Prepojenie Bulharsko – Srbsko (projekt spoločného záujmu) ako konkurenčný projekt k rozšíreniu TurkStreamu v Srbsku (projekt Gastrans)
                     
                  
                  
                     
                        neuvádza sa
                     
                  
               
            
               Zoznam projektov PECI v oblasti ropy
            
            
         
         
            
                     
                        Oil_01
                              
                     
                  
                  
                     
                        Ropovod Ukrajina – Poľsko (Brody – Adamowo)
                     
                  
               
               PRÍLOHA II
            
            
            
               STÁLA SKUPINA NA VYSOKEJ ÚROVNI
            
            
               Procedurálny akt 2020/…/PHLG-EnC, ktorým sa mení procedurálny akt stálej skupiny Energetického spoločenstva na vysokej úrovni č. 01/2011 PHLG-EnC, ktorým sa stanovujú pravidlá arbitrážneho konania v personálnych záležitostiach podľa článku 14 služobného poriadku
            
            
               Pozíciou, ktorá sa má zaujať v mene Európskej únie, je schváliť návrh procedurálneho aktu v súlade s rozhodnutím Komisie z 26. novembra 2020 [C(2020) 8437 final], ktorým sa stanovuje návrh Komisie stálej skupine Energetického spoločenstva na vysokej úrovni na procedurálny akt stálej skupiny Energetického spoločenstva na vysokej úrovni, ktorým sa mení procedurálny akt stálej skupiny Energetického spoločenstva na vysokej úrovni č. 01/2011 PHLG-EnC z 23. marca 2011, ktorým sa stanovujú pravidlá arbitrážneho konania v personálnych záležitostiach podľa článku 14 služobného poriadku Energetického spoločenstva. 
            
            
               Menšie zmeny v návrhu procedurálneho aktu sa môžu odsúhlasiť na základe pripomienok zmluvných strán Energetického spoločenstva alebo sekretariátu Energetického spoločenstva pred zasadnutím stálej skupiny na vysokej úrovni alebo po ňom. 
            
            
               V tejto súvislosti Rada s výhradou prijatia navrhovanej zmeny procedurálneho aktu č. 01/2011 PHLG-EnC stálou skupinou na vysokej úrovni potvrdzuje vymenovanie pána Manuela Kellerbauera za stáleho člena arbitrážneho výboru zastupujúceho Európsku komisiu a pána Larsa Albatha za náhradného člena arbitrážneho výboru zastupujúceho Európsku komisiu. 
            
         
         
            
                  
                     (1)
                  
                        Rozhodnutie D/2015/09/MC-EnC.
               
               
                  
                     (2)
                  
                        D/2015/09/MC-EnC.
               
               
                  
                     (3)
                  
                  
                     *Týmto označením nie sú dotknuté pozície k štatútu a označenie je v súlade s rezolúciou BR OSN č. 1244(1999) a so stanoviskom Medzinárodného súdneho dvora k vyhláseniu nezávislosti Kosova.